NARIADENIE KOMISIE (ES) č. 2017/2006
z 20. decembra 2006,
ktorým sa mení a dopĺňa nariadenie Rady (ES) č. 51/2006, pokiaľ ide o obmedzenia úlovku zo zásob tresky nórskej v zónach Medzinárodnej rady pre výskum morí (ICES) IIa (vody ES), IIIa a IV (vody ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 51/2006 z 22. decembra 2005, ktorým sa na rok 2006 stanovujú rybolovné možnosti a súvisiace podmienky pre určité zásoby rýb a skupiny zásob rýb uplatniteľné vo vodách Spoločenstva a pre plavidlá Spoločenstva vo vodách, v ktorých sa vyžaduje obmedzovanie úlovkov (1), a najmä na jeho článok 5 ods. 7,
keďže:
(1)
Podľa článku 5 ods. 7 nariadenia (ES) č. 51/2006 môže Komisia upraviť obmedzenia úlovkov zo zásob tresky nórskej v zónach ICES IIa (vody ES), IIIa a IV (vody ES) na základe vedeckých informácií získaných v prvej polovici roka 2006.
(2)
Podľa nových vedeckých odporúčaní ICES ako aj Vedeckého, technického a hospodárskeho výboru pre rybné hospodárstvo (Scientific, Technical and Economic Committee for Fisheries, ďalej STEFC) boli nové obmedzenia úlovkov zo zásob tresky nórskej v zónach IIa (vody ES), IIIa a IV (vody ES) ustanovené nariadením Komisie (ES) č. 51/2006 (2).
(3)
Treska nórska je zásobou v Severnom mori, o ktorú sa delí s Nórskom, ale v súčasnosti ju spoločne nespravujú obidve strany spoločne.
(4)
Po prijatí nariadenia (ES) č. 1259/2006 Spoločenstvo rokovalo s Nórskom, výsledkom nebola dohoda medzi Nórskom a Spoločenstvom o kľúči na prideľovanie týchto zásob na rok 2006.
(5)
Ak nie je k dispozícii kľúč na prideľovanie zásob medzi Nórskom a Spoločenstvom pre túto zásobu a uznaním skutočnosti, že Nórsko by malo dokázať uloviť časť celkového povoleného výlovu (TAC) odporúčaný ICES a STEFC, Spoločenstvo by malo stanoviť autonómne obmedzenie výlovu Spoločenstva, ktoré je menšie ako odporúčaný celkový povolený výlov.
(6)
Autonómne obmedzenie úlovku Spoločenstva by sa malo stanoviť na 75 % odporúčaného TAC. Dané percento zodpovedá podielu Spoločenstva na celkových úlovkoch tejto zásoby za posledných päť rokov a predstavuje odhadované rozdelenie zóny vyrátané prostredníctvom údajov zistených v prieskume za posledné roky. Takýto prístup by však mal platiť bez toho, aby bolo dotknuté stanovisko Spoločenstva v súvislosti s akýmikoľvek budúcimi rokovaniami s Nórskom.
(7)
Príloha IA k nariadeniu (ES) č. 51/2006 by sa preto mala zodpovedajúcim spôsobom zmeniť a doplniť.
(8)
Opatrenia ustanovené v tomto nariadení sú v súlade so stanoviskom Výboru pre rybné hospodárstvo a akvakultúru,
PRIJALA TOTO NARIADENIE:
Článok 1
Príloha IA k nariadeniu (ES) č. 51/2006 sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. decembra 2006